**Γνώσεις για τη γλώσσα - γνώση της γλώσσας**

Όπως θα έχετε διαπιστώσει ή ξαναθυμηθεί από την παρουσίαση και τα συνοδευτικά κείμενα της 2ης επικοινωνίας μας αλλά και από όσα ίσως καταθέσατε στην πρώτη γραπτή σας εργασία, το **γλωσσικό φαινόμενο** πριν την εμφάνιση της σύγχρονης γλωσσολογίας αντιμετωπιζόταν **αποσπασματικά** και **όχι ως όλον**.

Τα προγράμματα γλωσσικής διδασκαλίας που συντάχθηκαν στην Ελλάδα κατά την εκπαιδευτική αλλαγή του 1982-1989 διαφέρουν ουσιωδώς από τα προηγούμενα αντίστοιχα προγράμματα κυρίως ως προς αυτό, δηλ. ως προς τον τρόπο με τον οποίο **αντιμετωπίζεται** το **γλωσσικό φαινόμενο** και ως το πώς αυτό **προτείνεται να διδαχθεί**.

Με τα επιλεγμένα νομικά κείμενα του συνοδευτικού αυτού υλικού προτείνω να διαπιστώσουμε ―και επέλεξα για τον λόγο αυτό να δούμε κάποια νομικά κείμενα (προγράμματα σπουδών και σχετικά νομοθετικά διατάγματα), στην πράξη **πώς υλοποιούνται** οι **λανθάνουσες ή διακηρυγμένες θεωρητικές αρχές** στις οποίες αυτά στηρίζονται. Πρόκειται για (βλ. συνοδευτικό υλικό)

1. το Βασιλικόν Διάταγμα 271 του 1919 *«Περί ορθογραφικής και γραμματικής διδασκαλίας της Δ’ τάξεως του Δημοτικού Σχολείου»,* (Μήτσης 1999: 186)
2. το Προεδρικόν Διάταγμα 222 του 1934 *«Περί Ωρολογίου και Αναλυτικού Προγράμματος της Ελληνικής γλώσσης (απλής Καθαρευούσης) εν τη Ε’ και Στ’ τάξει του δημοτικού σχολείου»,*
3. το Προεδρικόν Διάταγμα 1034 του 1977 *«Περί των διδασκομένων μαθημάτων και του Αναλυτικού και Ωρολογίου Προγράμματος του Δημοτικού Σχολείου»,* και
4. το Προεδρικό Διάταγμα του 588 του 1982 για το *«Αναλυτικό και Ωρολόγιο Πρόγραμμα των τάξεων Α’ και Β’ του Δημοτικού Σχολείου»*.

Στην ανάγνωση και μελέτη τους δίνουμε **έμφαση** στη **γλωσσική διδασκαλία** και κυρίως στις **γενικές αρχές** που διατυπώνονται σ’ αυτά. Τα **δύο πρώτα** θεωρώ ότι κινούνται σαφώς προς **παραδοσιακή κατεύθυνση**, το **τρίτο** είναι ένα κείμενο που **επιχειρεί τη μετάβαση** προς κάτι νέο και το **τέταρτο** αποτελεί το πρώτο κείμενο με το οποίο **εισάγεται στην εκπαίδευση** ―και ειδικότερα στη γλωσσική διδασκαλία― **ο δομισμός.**

Βιβλιογραφία

Μήτσης, Ν. 1999. *Η διδασκαλία της Ελληνικής Γλώσσας στην Πρωτοβάθμια Εκπαίδευση (1822-1993). Παράθεση πηγών*. Αθήνα: Gutenberg